Նախագծային ուսուցման 7 հիմնարար տարրեր

Մարտահրավերային խնդիր կամ հարց

· Ի՞նչ – Խնդիր, որը պետք է ուսումնասիրել կամ հարց, որի պատասխանը պետք է գտնել։
· Ի՞նչու – Օգնում է սովորողին իմաստավորել ուսումը, զարգացնել խնդիր լուծելու մոտեցում։
Սովորողներին ներգրավելու համար անհրաժեշտ է, որ նախագիծը ոչ թե պարզապես խնդիր լինի, այլ բարդ, բազմաշերտ խնդիր կամ հարց, որն ունի բաց պատասխան և հստակ կապ ունի իրական կյանքի կամ համայնքային խնդիրների հետ։
Օրինակ՝
· «Ինչպե՞ս կարող ենք բարելավել մեր համայնքի ջրային ռեսուրսների օգտագործումը»:
· «Արդյո՞ք արդար է մեր դպրոցի գնահատման համակարգը՝ տարբեր սաներին նկատի ունենալով»:
Հուշում. Փորձեք հնարավորինս համատեղ նախագծել խնդիրը սովորողների հետ։ Դա ոչ միայն կբարձրացնի ներգրավվածությունը, այլ նաև կմեծացնի նրանց պատասխանատվությունը։

Շարունակական հետազոտություն 

· Ի՞նչ – Պարբերաբար հարցեր տալ, տեղեկատվություն որոնել, պատասխաններ գտնել։
· Ի՞նչու – Զարգացնում է հետաքրքրասիրություն և խորացնում է ուսումը։
Սովորողները պետք է լինեն ոչ թե պարզապես «լսողներ», այլ «ուսումնասիրողներ»։ Այս գործընթացը ենթադրում է՝ հարցեր տալու, աղբյուրներ վերլուծելու, տեղեկատվություն համադրելու և նոր հարցեր առաջադրելու կարողություն։
Օրինակ՝
Նախագծի ընթացքում սովորողները կարող են հարցազրույց վերցնել համայնքի ներկայացուցիչներից, այցելել գրադարան կամ կիրառել գիտափորձեր:
Հուշում. Բացի տեսական հետազոտություն անելուց, փորձեք ներգրավել նաև տեղական գիտակ մարդկանց, արխիվներ կամ իրական միջավայրում կատարվող ուսումնասիրություններ։

Իրական համապատասխանություն 

· Ի՞նչ – Իրական աշխարհի հետ կապված խնդիրներ, գործիքներ և ստանդարտներ։
· Ի՞նչու – Արտացոլում է սովորողների աշխարհը և ուժեղացնում է ներգրավվածությունը։
Երբ նախագիծը կապ ունի սովորողի կյանքի, մշակույթի, արժեքների կամ համայնքի հետ, ուսումը դառնում է ավելի իմաստալից։
Օրինակ՝
· Նախագիծ՝ ուղղված համայնքի աղբահանության բարելավմանը։
· Մշակութային ժառանգության պահպանման ծրագիր, որը կապ ունի սովորողի ընտանիքի կամ շրջապատի պատմության հետ։
Հուշում. Իրական խնդիրները ոչ միշտ են պահանջում բարդ լուծումներ։ Երբեմն լավագույն նախագիծը ծնվում է տեղական, փոքր, բայց նշանակալի մտահոգություններից։

Սովորողի մասնակցության hնարավորություն
· Ի՞նչ – Սովորողները կարող են արտահայտել իրենց կարծիքը, ընտրել իրենց ուսումնական ուղին։
· Ի՞նչու – Բարձրացնում է պատասխանատվությունը և սեփականության զգացումը նախագծի նկատմամբ։
Նախագծում սովորողը պետք է հնարավորություն ունենա ոչ միայն կատարելու հանձնարարությունները, այլ նաև որոշելու՝ ի՞նչ հարցեր են հետազոտում, ի՞նչ ձևով են ներկայացնում արդյունքները։
Օրինակ՝
· Սովորողները կարող են ընտրել, թե ինչպես են ներկայացնելու իրենց արդյունքները՝ տեսանյութի՞, պոդքասթի՞, փոստերի՞, թե՞ ներկայացման միջոցով։
· Սովորողը կարող է ձևակերպել իր հարցը՝ նախնական խնդրի հիման վրա։
Հուշում. Սովորողների կարծիքի հաշվի առնելը բարձրացնում է նրանց  մոտիվացիան։

Ինքնավերլուծություն
· Ի՞նչ – Ինքնավերլուծություն ուսման գործընթացի, բովանդակության և անձնական աճի վերաբերյալ։
· Ի՞նչու – Օգնում է ամրապնդել գիտելիքը և բարելավել ապագա նախագծերը։
Ռեֆլեքսիան սովորողին թույլ է տալիս հասկանալ՝ ինչ է սովորել, ինչպես է սովորել, և ինչը կարող է բարելավելհաջորդ անգամ։
Օրինակ՝
· Դասի վերջում սովորողները լրացնում են «Ի՞նչ սովորեցի – Ի՞նչն էր դժվար – Ի՞նչ հարցեր ունեմ» աղյուսակը։
· Թղթակցային օրագիր, որտեղ սովորողը պարբերաբար գրում է իր մտքերը նախագծի վերաբերյալ։
Հուշում. Ռեֆլեքսիան կարող է լինել նաև բանավոր քննարկման կամ փոքր խմբային զրույցների տեսքով՝ ոչ պարտադիր գրավոր։

Վերանայում և բարելավում
· Ի՞նչ – Համագործակցային հետադարձ կապի և նախագծի բարելավման գործընթաց։
· Ի՞նչու – Զարգացնում է որակյալ աշխատանքի հասկացությունը և աճի մտածելակերպ։
Սովորողները վերլուծում են իրենց ու միմյանց աշխատանքը կառուցողական տեսանկյունից՝ դրանով զարգացնելով թե՛ աշխատանքային որակը, թե՛ համագործակցության հմտությունները։
Օրինակ՝
· Օգտագործել մոդելներ՝ «Երեք լավ բան – Մի բան, որ պետք է բարելավել» բանաձևով։
· Հնարավորություն տալ սովորողներին ներկայացնելու նախագծի տարբեր փուլերը և ստանալու հստակ, կառուցողական արձագանք։
Հուշում. Կատարելագործումը չպետք է ընկալվի որպես «սխալ ուղղելու» հնարավորություն, այլ որպես աճի, զարգացման և նոր մոտեցումների դրսևորման միջոց։

Հանրային արտադրանք 

· Ի՞նչ – Սովորողների աշխատանքը ներկայացվում է դասարանից դուրս լսարանին։
· Ի՞նչու – Արդյունքներին ներկայացման անհրաժեշտությունը խթանում է որակյալ աշխատանքը։
Երբ սովորողի աշխատանքը ներկայացվում է դպրոցի կամ համայնքի առջև, նրա մոտիվացիան և պատասխանատվության զգացումը մեծանում է։
Օրինակ՝
· Սովորողները կազմակերպում են ցուցահանդես կամ բաց դաս համայնքի համար։
· Ներկայացնում են իրենց նախագիծը ծնողներին, տեղական ինքնակառավարման մարմիններին կամ ԶԼՄ-ներին։
Հուշում. Հանրային արտադրանքը կարող է լինել ոչ միայն «փայլուն արդյունք», այլ նաև՝ իրական, անկեղծ աշխատանք, որը ցույց է տալիս սովորողի ճամփորդությունը, ոչ միայն վերջնական նպատակակետը։

